**Beszámoló**

**Pápakovácsi önkormányzat 2020-2021. évi tevékenységéről, 2022. évi tervek**

Tisztelt pápakovácsi lakosok!

Köszöntök mindenkit.

Az elmúlt évben a kialakult veszélyhelyzet miatt nem tarthattunk közmeghallgatást, így most a 2020-2021. évben megvalósítottakat ismertetném.

Pénzügyi lehetőségeinkhez képest, valamint az elnyert pályázatok segítségével próbáltuk terveinket megvalósítani, mely többé-kevésbé sikerült.

**Elnyert pályázatok:**

A Devecseri utcában térköves járdát alakítottunk ki.

Azt Attyapusztai út is teljeskörűen felújításra került, valamint a belterületi utaknál is történ kátyuzás.

Sikerült megvásárolni a volt ÁFÉSZ bolt épületét, amelyből saját forrás bevonásával az óvodások részére tornaszoba kialakítására került sor.

Az óvodaépület homlokzatának felújítására, illetve a csoportszobák légcserélő berendezéseinek beszerelésére szintén pályázati forrásból nyertünk összeget.

Sikeresen pályáztunk a közművelődési szakember foglalkoztatására, illetve kulturális eszköz vásárlásra. A kulturális szakember foglalkoztatása kötelező feladat, pályázati támogatás hiányában saját erőből kellene megoldani.

Jelenleg folyik az orvosi rendelőtől az óvodáig történő járda és parkoló kialakítása.

Pályáztunk az „országfásítási programba”, melyen 20 db facsemetét nyertünk. A nagypince előtti téren, a kastélyparkban és az iskolaudvaron kerültek elültetésre a csemeték.

A megvalósult pályázatokon kívül több pályázatot is benyújtottunk, pl, kommunális eszközbeszerzés, temetőkerítés felújítása, köztéri játszótér felújítása, felelős állattartás elősegítése (ebek, macskák ivartalanítása) azonban ezekre támogatást nem kaptunk, saját erőből pedig megoldani nem tudtuk.

**Fejlesztések, megvalósult feladatok saját forrásból:**

Napelemes kandellábereket helyeztünk ki a temetőbe és az Attya pusztai útra.

Megszűnt az égetési lehetőség, így a temetőbe a kosarakat konténerekre cseréltünk, melyeket vállalkozó időközönként elszállít.

Járdát építettünk az Ilona utca alsó részében az út mellé, a jövő évben korlátot és készítünk a járda mellé.

Árkokat, közterületeket folyamatosan karbantartottuk. Közterületeinket virágosítottuk, a megyei versenyen mindkét évben „Kiváló” minősítést kaptunk.

**Rendezvények:**

2020. évben az augusztus 20-i megemlékezés kivételével minden nyilvános rendezvény elmaradt.

2021. évben a falunapot, nyugdijastalálkozót és az iskolával karöltve az október 23-i megemlékezést megtartottuk, decemberben zenés könyvbemutatóra vártuk a település lakóit.

2020-2021. évben a gyermekek részére – az elmaradt gyermeknapi rendezvény helyett – ajándékcsomagot állítottunk össze.

2020. évben – az elmaradt nyugdijastalálkozó helyett – az érintettek részére is ajándékcsomagot adtunk.

Mindkét évben „házhoz ment a Mikulás”, 2021. évben pedig az ajándék mellett zenés program is szerepelt.

**Tervek:**

Az elkövetkezendő időben is próbálunk minél több pályázatot benyújtani, ezáltal fejlesztéseket megvalósítani.

Szeretnénk folytatni a járdafelújításokat, a temető felé a gyalogjárda kialakítását a fő út mellett. A vízelvezető árkok megújítása terveink között szerepel.

A településen kamerarendszert szeretnénk kiépíteni, árajánlatot kértünk a munkákra.

A közterületek szépítését tovább folytatjuk, új növényeket is szeretnénk ültetni .

Kulturális rendezvényeinket is szeretnénk továbbra is megtartani.

A következő évben terveinkben szerepel a községre vonatkozóan új településrendezési terv elkészíttetése, a tervkészítésre pályázatot nyújtottunk be. A tervkészítés során lakossági fórumokat tartunk, ahol a lakosság véleményét is figyelembe vesszük.

Kérem, akinek kérdése van, tegye fel.

Pápakovácsi 2021. december 8.

Burghardt Ferenc

polgármester